ยูโอบีส่งกองทุนสไตรค์6เก็บหุ้นไทย
บลจ.ยูโอบี คลอดกองทุนยูโอบี ซุปเปอร์ สไตรค์ 6 ช้อนหุ้นในตลาด ตั้งเป้าผลตอบแทน 7% ภายใน 1 ปี มั่นใจพื้นฐานแกร่ง
10 ส.ค. 2554

บลจ.ยูโอบี คลอดกองทุนยูโอบี ซุปเปอร์ สไตรค์ 6 ช้อนหุ้นในตลาด ตั้งเป้าผลตอบแทน 7% ภายใน 1 ปี มั่นใจพื้นฐานแกร่ง 
นายวนา  พูลผล  ประธานเจ้าหน้าที่บริหาร  บริษัทหลักทรัพย์จัดการกองทุน (บลจ.) ยูโอบี (ไทย)  กล่าวว่า  บริษัทจะเปิดขายกองทุนเปิด ยูโอบี ซุปเปอร์ สไตรค์ 6 (UOBSS6)  ตั้งแต่วันที่ 10-16 ส.ค.นี้  หลังจากติดตามสภาวะตลาดอย่างใกล้ชิดและเล็งเห็นโอกาสในการเข้าลงทุนในตลาดหุ้นไทย  โดยกองทุนดังกล่าวตั้งเป้าผลตอบแทนเป้าหมาย 7% ภายใน 1 ปี
“ถึงแม้ในขณะนี้ตลาดหุ้นทั่วโลกรวมถึงหุ้นไทย ณ 5 ส.ค.2554 ปรับตัวลง 3.5% เมื่อเทียบกับสัปดาห์ก่อนหน้าจากความกังวลปัญหาเศรษฐกิจของสหรัฐและหนี้ในยุโรป แต่เมื่อพิจารณาปัจจัยพื้นฐานภายในประเทศยังมีแนวโน้มเติบโตต่อเนื่อง โดยมีปัจจัยสนับสนุนหลักคือตัวเลขผลประกอบการของธุรกิจที่ดี และการเมืองที่มีเสถียรภาพ จึงเล็งเห็นว่าเป็นช่วงเวลาที่เหมาะสมเพื่อเข้าลงทุนในตลาดหุ้น”นายวนา กล่าว
ทั้งนี้ คาดว่าผลิตภัณฑ์มวลรวมในประเทศ (จีดีพี) จะอยู่ที่ 4-5%  รวมถึงปัจจัยสนับสนุนจากการลงทุนภาคเอกชน และการบริโภคภาคเอกชน และตัวเลขผลประกอบการของบริษัทจดทะเบียนในตลาดฯ เติบโตได้ดีกว่าที่นักวิเคราะห์ส่วนใหญ่คาดการณ์ไว้ ซึ่งนักวิเคราะห์คาดการณ์ว่าในปี 2554 บริษัทจดทะเบียนจะมีผลกำไรเติบโตโดยเฉลี่ย 13% ส่งผลให้ผู้บริหารยังมีความมั่นใจในธุรกิจ มีสภาพคล่องในระดับสูง ซึ่งจะนำไปสู่การขยายการลงทุนในอนาคต